Der er tale om 56-årig mand fra Aalborg, der har været efterlyst siden den 25. november.

Politiet i Aalborg har nu identificeret den mand, der søndag eftermiddag blev fundet død i sneen på en kommunal oplagsplads ved Scoresbysundvej i Grønlænderkvarteret i Aalborg. Der er tale om en 56-årig mand fra Aalborg, som har været efterlyst siden den 25. november. De pårørende er underrettet. Liget af manden blev fundet af en hundelufter på den kommunale oplagsplads ved Scoresbysundvej. Politiet formoder, at manden har ligget på pladsen i et par dage, og de foreløbige undersøgelser tyder på, at der ikke ligger en forbrydelse bag mandens forsvinden. Den endelige dødsårsag fastslås først, når manden er blevet obduceret.